กสิกรไทย ปันผล LTF 4 กองทุน
บลจ. กสิกรไทย เตรียมจ่ายเงินปันผล LTF 4 กองทุน เผยเน้นลงทุนหุ้นกลุ่มที่ผลประกอบการมีแนวโน้มเติบโตอย่างมั่นคง
7 มี.ค. 2559

บลจ. กสิกรไทย เตรียมจ่ายเงินปันผล LTF 4 กองทุน เผยเน้นลงทุนหุ้นกลุ่มที่ผลประกอบการมีแนวโน้มเติบโตอย่างมั่นคง
น.ส.ธิดาศิริ ศรีสมิต รองกรรมการผู้จัดการ บริษัทหลักทรัพย์จัดการกองทุนกสิกร (บลจ.) ไทย กล่าวว่า บลจ. กสิกรไทย เตรียมจ่ายเงินปันผลกองทุนรวมหุ้นระยะยาว (LTF) จำนวน 4 กองทุน สำหรับผลการดำเนินงานตั้งแต่วันที่ 1 ก.ย. 2558 - 29 ก.พ. 2559 โดยทั้ง 4 กองทุนดังกล่าวจะจ่ายเงินปันผลให้แก่ผู้ลงทุนที่มีรายชื่อในสมุดทะเบียน ณ เวลา 08.00 น. ของวันที่ 29 ก.พ. 2559 และจ่ายเงินปันผลวันที่ 14 มี.ค. 2559 
ประกอบด้วยกองทุนเปิดเค 20 ซีเล็คท์หุ้นระยะยาวปันผล (K20SLTF) โดยจะจ่ายปันผลในอัตรา 0.27 บาทต่อหน่วย, กองทุนเปิดเค หุ้นระยะยาวปันผล (KDLTF) ในอัตรา 0.16 บาทต่อหน่วย, กองทุนเปิดเค 70:30 หุ้นระยะยาวปันผล (K70LTF) ในอัตรา 0.15 บาทต่อหน่วย และกองทุนเปิดเค โกรทหุ้นระยะยาวปันผล (KGLTF) ในอัตรา 0.10 บาทต่อหน่วย 
“ปี 2558 ดัชนีหุ้นไทยติดลบถึง 14% โดยกองทุนหุ้นไทยส่วนใหญ่ต่างมีผลการดำเนินงานติดลบ แต่จากกลยุทธ์การลงทุนที่เน้นการคัดเลือกหลักทรัพย์เป็นรายตัวและการบริหารการลงทุนอย่างระมัดระวังตามภาวะตลาด ทำให้กองทุน LTF ของบลจ.กสิกรไทยปรับตัวลงน้อยกว่าตลาด และจ่ายเงินปันผลได้ คิดเป็นตอบแทนจากเงินปันผล เฉลี่ย 2.02% - 3.22% ต่อปี” น.ส.ธิดาศิริ กล่าว
น.ส.ธิดาศิริ กล่าวอีกว่า ตลาดหุ้นไทยตั้งแต่ช่วงต้นปีเป็นต้นมามีการปรับตัวดีขึ้นเมื่อเทียบกับตลาดหุ้นขนาดใหญ่อื่นๆ เนื่องจากมีกระแสเงินทุนไหลกลับเข้าสินทรัพย์เสี่ยงโดยเฉพาะตลาดหุ้นในกลุ่มประเทศเกิดใหม่ในหุ้นขนาดใหญ่ หลังจากปีที่แล้วมีการปรับตัวลดลงไปค่อนข้างมากประกอบกับราคาน้ำมันที่มีการฟื้นตัวขึ้นกว่า 30% ในช่วงกว่า 1 เดือนที่ผ่านมา และอัตราดอกเบี้ยที่อยู่ในระดับต่ำ ทำให้หุ้นขนาดใหญ่โดยเฉพาะในกลุ่มธนาคารและกลุ่มพลังงานมีการปรับตัวที่ดีขึ้น ถึงแม้ว่าภาคเศรษฐกิจที่แท้จริงในประเทศยังมีแนวโน้มการฟื้นตัวช้ากว่าที่คาด
กลยุทธ์การลงทุนของบลจ.กสิกรไทยในปีนี้ จะเน้นการลงทุนในหุ้นกลุ่มที่ผลประกอบการมีแนวโน้มเติบโตอย่างมั่นคง หุ้นกลุ่มที่จ่ายเงินปันผลในระดับดี และหุ้นกลุ่มที่คาดว่าจะได้ประโยชน์จากนโยบายของภาครัฐบาล เช่น กลุ่มวัสดุและรับเหมาก่อสร้าง รวมถึงกลุ่มขนส่งและท่องเที่ยว เนื่องจากมองว่าเป็นกลุ่มที่ยังสามารถขยายตัวได้ ทั้งนี้ บลจ.กสิกรไทย มองเป้าหมายดัชนีหุ้นไทยปลายปี 2559 ที่ระดับ 1,400-1,450 จุด ซึ่งคิดเป็นราคาต่อกำไร (พี/อี) ที่ประมาณ 15.5-16  เท่า